**Anname teada, et uuest õppeaastast 2021/2022 alates 1. august 2021 jõustuvad koolikava toetust reguleerivas määruses mitmed muudatused.**

Alates 1. august 2021 jõustuvad koolikava toetuse määruses mitmed muudatused, millest olulisemad on siinkohal välja toodud. Tervikliku määruse muudatuse tekstiga palume tutvuda Riigi Teataja kaudu, [Koolikava toetus](https://www.riigiteataja.ee/akt/110022021002)

* Puu- ja köögivilja ning piima ja piimatoote pakkumise toetust võib senise kuue taotlusperioodi asemel taotleda viie taotlusperioodi kohta järgmiselt: 1. august – 31. oktoober; 1. november – 31. detsember; 1. jaanuar – 28. veebruar; 1. märts – 31. aprill ning 1. mai – 31. juuli. Muudatuse tulemusena pikendatakse kaks taotlusperioodi senise kahe kuu asemel kolmekuuliseks, võimaldades järgida nii eelarve jaotumist kalendriaasta lõikes ning liita perioodid, kus taotlemine on õppeaasta lõikes madalam.
* Muutub kaasnevate haridusmeetmete toetuse taotlemise aeg ja uuest õppeaastast on kaasnevate haridusmeetmete toetuse taotlemise aeg 15. oktoober kuni 31. oktoober. Taotluse esitamise ajavahemikku muudetakse seetõttu, et haridusasutusel oleks võimalik taotluses esitatud kaasnevaid haridusmeetmeid õppeaasta vältel pikemalt kavandada ja ellu viia. Muudatusega tuuakse taotlusperiood ligikaudu kaks ja pool kuud varasemaks, võimaldades pikendada haridusmeetmete rakendamiseks planeeritavat perioodi.
* Muutub hinnapakkumuste küsimise arvestus, kaasnevate haridusmeetmete raames tellitud teenuse või ostetud toote maksumuse alusel. Kuni 1000 euro ulatuses haridusmeetmete rakendamiseks tellitud teenuse või ostetud toote maksumuse kohta peab taotleja edaspidi küsima vähemalt ühe hinnapakkumise, üle 1000 euro korral kolm hinnapakkumist või põhjendama, miks kolme hinnapakkumist ei ole võimalik esitada. Tellitud toodete või teenuse maksumuse arvestuse muutmisel võetakse arvesse kaasnevate haridusmeetmete toetuse taotlemise andmeid ja toetuse menetlemise praktikat.
* Kaasnevate haridusmeetmete toetuse määr väheneb ning muudatuse kohaselt ei tohi kaasnevate haridusmeetmete toetuse määr lapse kohta ületada 25 eurot õppeaastas. Määra vähenemine on tingitud aasta aastalt üha suurenenud taotluste arvust, mistõttu on viimastel aastatel taotletud summa ületanud eelarvet. Selleks, et vältida proportsionaalset määratud toetuse vähendamist ning püsida kaasnevate haridustoetuse eelarve piirides, vähendatakse kaasnevate haridusmeetmete toetusmäära 5 euro võrra.
* Täpsustatakse kaasnevate haridusmeetmete taotleja määratlust, et vältida olukorda, kus kaasnevate haridusmeetmete toetuse taotleja on seotud hinnapakkujaga. Koolikava toetuse meetme rakendamisel on oluline tagada Euroopa Liidu üldiste finantsjuhtimise põhimõtetega kooskõla ning selleks, et vältida ebaselgust täiendatakse kaasnevate haridusmeetmete toetuse taotlemise nõudeid.

Täiendavate küsimuste korral, palume pöörduda Maaeluministeeriumi või PRIA kontaktide poole:

Ahto Tilk PRIA infotelefon

Peaspetsialist info@pria.ee

Põllumajandussaaduste tarneaheale büroo 7 377 678

Maaeluministeerium

Põllumajanduspoliitika osakond

ahto.tilk@agri.ee

6 256 221